b'\n_START_ARTICLE_\nHMS Fearless (1912)\n_START_SECTION_\nPalvelus\n_START_PARAGRAPH_\nHMS Fearless liitettiin palvelukseen otettaessa Harwichiin 1. H\xc3\xa4vitt\xc3\xa4j\xc3\xa4laivueen johtoalukseksi. Laivueen teht\xc3\xa4v\xc3\xa4n\xc3\xa4 oli Englannin kanaalin it\xc3\xa4p\xc3\xa4\xc3\xa4n meriliikenteen suojaaminen. Alus johti 28. elokuuta 1914 laivuetta Helgolandin taistelussa sek\xc3\xa4 31. toukokuuta - 1. kes\xc3\xa4kuuta 1916 Skagerrakin taistelussa._NEWLINE_Alus siirrettiin 1916 12. Sukellusvenelaivueen em\xc3\xa4laivaksi Suureen laivastoon. Siirron syyn\xc3\xa4 oli laivueen K-luokan h\xc3\xb6yryk\xc3\xa4ytt\xc3\xb6isten sukellusveneiden vikaherkkyys ja siten onnettomuusalttius._NEWLINE_Laivaston harjoituksissa 31. tammikuuta 1918 HMS Fearless t\xc3\xb6rm\xc3\xa4si sukelluksissa olevaan HMS K.17:\xc3\xa4\xc3\xa4n, joka upposi. T\xc3\xb6rm\xc3\xa4yksen seurauksena muille sukellusveneille annettiin m\xc3\xa4\xc3\xa4r\xc3\xa4ys siirty\xc3\xa4 sivummalle, jolloin tapahtui lis\xc3\xa4\xc3\xa4 t\xc3\xb6rm\xc3\xa4yksi\xc3\xa4. Lopputuloksena oli kahden sukellusveneen uppoaminen ja nelj\xc3\xa4n muun vaurioituminen aiheuttaen yhteens\xc3\xa4 yli sadan merimiehen kuoleman. HMS Fearless joutui telakalle._NEWLINE_HMS Fearless myytiin 8. marraskuuta 1921 romutettavaksi.'